בס"ד אדר א' ה'תשפ"ב

הדרן לסיום מסכת מועד קטן – דף יומי רמות השבים הוד השרון

בעקבות ההדרן של הרב טייכטל הי"ד לפני השואה

**קהילת 'הדף' הוירטואלית**

ערב טוב לכל הבאים.

ברוכים הבאים בשם ה' ברכונכם מבית ה'.

התקבצנו היום פורים קטן ה'תשפ"ב בעיר הוד השרון לסיום מסכת מועד קטן.

אנו רגילים לומר שכשהמשיח יבוא אפשר שיעשה תחנה קצרה בדף היומי שלנו לפני שימשיך לירושלים...

משום שהדף היומי שלנו מאוד מיוחד. זקנים וגם נערים, מנכל"ים ועמך ישראל, דתיים וגם מי שלא, גברים ואפילו נציגות נשית, לומדים יחד מדי ערב בזום את הדף היומי, זהו דבר ממש נפלא.

ישר כוחם של יוצרי ה'זום' שאפשרו לנו את המפגש הזה מדי ערב, מפגש שלמעשה יצר קהילה וירטואלית של לומדים.

וכמה נחמד במסכתות האחרונות של סדר מועד להיפגש פנים אל פנים מדי חודש לסעודת סיום המסכת.

''חברים מקשיבים לקולך השמיעיני''.

**מהוד השרון להונגריה וסלובקיה**

ברצוני לעסוק בפתח סיום המסכת בדרשה נפלאה שמצאתי בספר 'דף על הדף הדרנים' בתוך מאגר הספרים שבפורטל הדף היומי.

הרגשתי ממש שמן שמיא זיכו אותי לראות את המקור הבא שאביא לפניכם.

מסתבר שבדיוק לפני שמונים שנה, מה'תשבפ''ב לה'תש''ב, ישבו קבוצה של יהודים בסלובקיה וסיימו מסכת מועד קטן עם הרבי שלהם. הרב יששכר שלמה טייכטל הי"ד.

סלובקיה. 1942. לא הרבה זמן לפני שמכונת ההשמדה תגיע אליהם. יושבים יהודים ושמחים בה' ובתורתו. רבם, הרב טייכטל זכר צדיק וקדוש לברכה, לפנים רב בהונגריה, מפורסם מספרו 'אם הבנים שמחה', מנציח את סיום המסכת ההוא עלי ספר השו"ת שלו 'משנת שכיר'.

הוא מתאר שם את סעודת סיום המסכת, את אופי המפגש, ושוזר היסטוריה יהודית וזיכרון חי בלול בדברי תורה מאירים ורלבנטיים לימינו.

ב'הדרן' שלנו נתחבר להדרן ההוא, ואשתדל להביא קטעים מדברי תורתו ולמקד את הרעיונות המרכזיים בו.

**'כבשתם את עצבותכם' – התפעלות מבעלי בתים**

*'ארשום מה שאמרתי בסעודת סיום למסכת מועד קטן שלמדנו ברבים עם בעלי בתים מופלגי תורה ויראה. שעשינו בעזה"י ביום ה' לעת ערב ונמשך הסעודה בליל ששי לסדר ויצא בשנת אל 'ת'ש'ב פני משיחך' פ"ק פישטיאן יצ"ו, והיה קיבוץ גדול בלי עין הרב מבעלי בתים נכבדים'*

במילים אלו פותח הרב טייכטל את ההדרן, וכבר בראש דבריו עולה עניין שיחזור בהמשך שוב. ההתפעלות מבעלי הבתים שבאו לסיום המסכת. הרב טייכטל חוזר כמה פעמים על הערכתו לבעלי הבתים שבאו ו'נתנו כבוד לתורה'.

מדוע? מה כל כך מיוחד?

*''כל אחד מכם אצלתם פנאי. ומה גם בעת צרה כזו שאו בנו. ה' ירחם עלינו במהרה. שכל אחד מכם ליבכם מלא צער ויגון ואנחה. ואין העת כשר לשמוח בשמחת דבר מה. כי הלב נאחז בעצב ובמרה וערבה כל שמחה. ואתם כבשתם את עצבותכם שבלבכם ובאתם להראות לב שמח אל התורה הקדושה''*

הימים הם ימי מלחמה. הכיבוש הנאצי והגירוש למחנות יגיעו לסלובקיה בקרוב. הרב טייכטל עתיד לברוח בחזרה לארץ מוצאו הונגריה וב1944 להיתפס ולהישלח לאושוויץ. כעת, בסלובקיה, הוקמו כבר גטאות, יהודים כבר סובלים רדיפות. ולכן ההתפעלות. על כך שעזבו את צרותיהם האישיות ובאו לתת כבוד לתורה.

*''כמו שאנו רואין בזמננו שהגענו בעוונותינו הרבים לתכלית השפלות ולתכלית הצרות, מה שאפשר לומר שמימיהן של ישראל לא היתה צרה כזאת, איבדנו כל זכות החיים של בני אדם, ואנו נתונים כהפקר לכל בזוי''*

הרב טייכטל מבין מה קורה סביבו וגם צופה פני באות. כמי שחווה את אימת הנאצים הוא כותב שצרה כזו עוד לא היתה. ושחייהם הם חיים ללא זכות קיום. מה גדולה ההתפעלות שלו מעם ישראל, אנשים פשוטים, שמניחים את כבודם שנתון למרמס ובאים לשמוח בכבוד התורה. על כך הוא ממליץ את הפיוט לצום גדליה בו, הוא מבקש שהתורה תשיב להם כמעשיהם הטובים:

*''תורה הקדושה התחנני בבקשה פני הצור נערץ בקדושה*

*שפכי שיח ערב וזכרי מעשה חורב*

*מאז ועד עתה המה מכבדיך*

*נעים וגם נדים וברוגז שבעים*

*בנופת צופייך תמיד משתעשעים''*

**"היו תולין בנו את המגן דוד'' - מבט אחר על הטלאי הצהוב**

נקודה נוספת שעולה מדברי ההדרן של הרב טייכטל הי"ד נוגעת לגאוותו כיהודי. למרות שהיהודים איבדו כל כבוד אנושי, והם כלואים ומסומנים, הרב כותב שבימים אלו דווקא יש לו כוונה יתירה בברכה 'שלא עשני גוי', והוא מתגאה בייחוס שלו.

עד כדי כך, שגם הטלאי הצהוב הידוע לשמצה הופך אצל הרב לחותם של כבוד, שבמה שחושבים להפלות אותנו בו לרעה, אנו נזכור את ייעודנו ומגמתנו –

*"היו תולין בנו את המגן דוד... הם חושבים שעושים לנו בזה אות קלון, אבל אנו נושאים את המגן דוד בגאות ובגאון, כי אנו אין מסיחין דעתנו בלא זה כי אנו עבדי דוד מלכנו ע"ה. ואדרבה בזה הם עוד מחזיקים את תקוותנו שה' יכונן את כסא אדוננו דוד עוד בימינו'.*

בדברים אלו נדמה לי שמבקש הרב לחזק את חסידיו. הוא פונה אליהם לפני שמדבר על הטלאי הצהוב ונוסך בהם עידוד ותקווה. הוא מסביר להם שהנאצים הארורים ומשתפי הפעולה שלהם פוגעים היטב בגוף, אך הנשמה בת חורין היא. 'ברוח שבקרבנו לא שלטה ידם כלל וכלל לא'.

איך מרגיש אדם שעובר את הימים האלו? לעולם לא נדע. אך הרב מתאר תחושה עמוקה של השפלה. ואת זה הוא מבקש לרומם. זה תלוי במחשבה שלך, הוא מסביר. תוכל להסתכל על הטלאי הצהוב ולראות בו את המגן דוד. את 'כוכב דוד שיעלה במהרה בימינו', כדבריו. וכמו שהוא מוסיף: "פנינו כבושים בקרקע מחמת תוקף הגלות אבל רוחנו קמה''.

**''הכי יש צל של ספק ששמחתנו בוקעת רקיעים ועולה למעלה עד כסא הכבוד?"**

נראה בכל ההדרן של הרב טייכטל שהוא פוסע על חבל דק. מצד אחד מעודד את חסידיו. נוסך בהם תקווה ואמונה בגאולה. מבליט את מה שטוב ואת השמחה. ומצד שני לא מכחיש את המציאות. לא מייפה אותה. לא אומר 'זה יעבור'. אלא מישיר פניו אל מלאך המוות ומסביר לתלמידיו, ראו, אנחנו עוברים דבר לא אנושי. לא היתה צרה כזו מימות עולם. טבעי להישבר!

*''סוף כל סוף בשר ודם אנחנו, ומטבע האדם כשמתגולל בצרות, נשבר רוחו בקרבו, והוא שוכח חיוביו לאלוקיו לבני אדם''*

אך באותה נשימה שבה מדבר הרב על סף השבירה, על כך שדרכו של עולם לוותר, הוא אומר שאנחנו עם ישראל נמצאים במקום גבוה יותר, על טבעי:

*''מה שאנו הולכים בדרכי ה'... היא לאו ממדת האנושית, רק אנו מגביהים כוחותינו למעלה מכוחות הטבעיית, ומתאמצים בכל עוז לעשות''*

ובזה הוא חוזר לסיום מועד קטן. הרב קושר את ראש המסכת לסופה, ואומר שהמסכת פותחת במ"ם פתוחה, 'משקין בית השלחין', ומסתיימת במשנה במ"ם סתומה 'ומחה ה' אלוקים דמעה מעל כל פנים'. ומוכיח מספר ישעיהו שמ"ם פתוחה מסמלת גלות ומ"ם סתומה גאולה. מטעים הרב שאם בתחילת המסכת עוד היינו בגלות, זה שבסוף המסכת אנו 'מתאמצים בעל עוז לעשות' סיום ולשמוח מעל הטבע האנושי ה' יחיש גאולתנו.

במילים הבאות של הרב טייכטל אסיים את הציטוטים מההדרן שלו, מילים שלקרוא אותם ולנסות לשער מה עובר על אותה עדת יהודים באותם ימים ממש מביא לבכי ולשמחה גם יחד:

*ועל כן עושים סעודת מצוה בשמחה רבה. כמו שאנו עושים כעת. שנתאספנו לחוג חג של שמחה בקיבוץ גדול. ובאולם גדול המלא עם אנשים בלי עין הרע. שבאו לתת הוד ויקר לתורתנו הקדושה. והשמחה מתנוצצת מכל פנים ופנים שזכה ליקח חלק בשמחת התורה ובשמחתו של הקב"ה. וכמו שהבאתי לעיל בשם הים של שלמה ששמחת סיום מסכת הוא שמחה במעונו, וכולנו שמחים כנתינת התורה מסיני, וכאילו אין דבר בחוץ סביבותינו.*

*הכי יש צל של ספק ששמחה של מצוה שאנו שמחים כעת בעת הקשה הלזה, שהיה מן הטבע לנו להיות נשכב על הארץ ולהוריד כנחל דמעה על גורלנו המר, ואנו עושים ההיפך מזה, אנו יושבים פה בפנים מאירים המאיר מהשמחה של מצוה, ואוכלים דגים טובים ושותים יין, ומברכים לחיים זה את זה בלב שמח וענג, וכל רגש צער ויגון אין להכיר על פנינו, והכל הוא בשביל שמחת הקב"ה ותורתו, הכי יש צד ספק ששמחתנו בוקעת רגיעים ועולה למעלה עד כסא הכבוד?"*

**הדרן**

הדרן עלך מסכת מועד קטן והדרך עלן.

במסכת זו למדנו על ימי חול המועד.

בתחילת המסכת הגמרא הקבילה בין מועד קטן ושנת השמיטה.

ובסוף המסכת המועד הושווה לדיני אבלות.

הרקע להשוואה הזו הוא איסור המלאכה המשותף למועד ולאבל.

אך יותר מזה, ראינו קשר של תוכן בין המועד והאבילות, 'מה חג שבעה אף אבילות שבעה', כדברי הגמרא דף כ.

הדבר מלמד שמסכת מועד קטן ששוזרת חגים ואבילות, שמחה ועצב, היא מסכת שמשקפת את החיים שלנו.

תחילת ברון בלידה ובשמחה, וסופה בדרך כל הארץ.

גם דיני האבלות נעים באותם דפוסי זמן והתנהגות כמו המועדים.

ואף סוף המסכת 'לך בשלום' ו'לך לשלום' רומז לעניין זה.

שעל פניו ה'לך לשלום' לחי הוא פתוח, וה'לך בשלום' בנפטר מן המת הוא סגור.

אך לאמיתו של דבר, כמו בסיום המשנה האחרונה 'ומחה ה' אלוקים דמעה מעל כל פנים',

ה'לך בשלום' לא שולח את הנפטר לדרכו, אלא משאיר אותו איתנו!

ונאים הדברים לסיום בו עסקנו במשנתו של הרב טייכטל, שיהיו דברינו לעילוי נשמתו ונשמת תלמידו. להם נאמר 'לכו בשלום'.